# *KREDSINFORMATION*

# *juni 2019.*

***Kære alle***

***Nu nærmer sommerferien sig, og i den forbindelse er der nogle ting, du skal have klaret inden ferien.***

***Nedenfor kan du læse om nogle af de opgaver du har, inden du går på sommerferie. Det er vigtigt, at du får talt med din leder om opgaveoversigten og skoleårets afslutning.***

***Jeg ønsker jer alle en rigtig god sommerferie når den tid kommer.***

***Per Brinckmann***

***Formand Lejre Lærerforening***

Denne kredsinformation vil primært dreje sig om:

Opgørelse af arbejdstid

Dialog om opgaveroversigten

Ferieaftale

Justering af skolereform

Løntillæg læringsvejleder

Nyansat og ferie

Sygdom i sommerferien

Kredskontoret i sommerferien

**Opgørelse af arbejdstid**

Du skal ved skoleårets afslutning have opgjort din arbejdstid. Det er skoleledelsen, som skal opgøre arbejdstiden. Det vil i de fleste tilfælde gøres i fix/flex-systemet. Hvis du har overtid, skal du tale med din leder om, hvordan denne skal afregnes.

Der er tre muligheder:

1) Hvis din leder siger, at arbejdstiden skal gå i nul, og du ikke må have overtid, skal I sammen finde en løsning på, hvordan det kan lade sig gøre ift. afspadsering inden skoleårets afslutning.

Hvis arbejdstiden ikke skal gå i nul, så kan overtid enten 2) udbetales eller 3) overføres til næste skoleår, med tillæg af 50 %. Husk det er din leder som bestemmer, hvordan det skal gøres.

**Dialog om opgaveroversigten**

Du skal have tilbudt en dialog om opgaveoversigten, og have en dialog med din leder. Lejre Lærerforening anbefaler, at du har denne dialog. Her kan du drøfte de arbejdsopgaver, du skal løse til næste år, og du har mulighed for at komme med din vurdering af om der er sammenhæng mellem opgavemængden og tiden til opgaverne.

Tal også gerne med din TR og AMR om opgaveoversigten.

**Ferieaftale**

Der er lavet en nye ferielov om samtidighedsferie i Danmark for alle på arbejdsmarkedet, gældende fra 1. september 2020. Den indebærer i hovedtræk, at man fra 1. september 2020 kan holde ferie fra det øjeblik, man begynder på arbejdsmarkedet. Men fordi optjening og afholdelse i dag sker forskudt af hinanden, så er der lavet en overgangsperiode, gældende fra 1. januar 2019 til 31. august 2020. Altså 8 måneder, hvor man optjener ferie til afholdelse fra 1. maj 2020 til 31. august 2020.

Det betyder, at ingen på arbejdsmarkedet når at optjene ret til ”normal” ferie fra 1. maj 2020 til 31. august 2020.

Det har den konsekvens, at lærerne og børnehaveklasselederne i sommeren 2020 ikke har optjent til de 4 ugers sommerferie, som vi plejer af at afholde, men kun 16,67 dage. Der er altså mere nettoarbejdstid til rådighed i skoleåret 19/20. Dette har Lejre Kommune og Lejre Lærerforening drøftet, og vi har lavet en aftale om ferie for skoleåret 2019/20.

Arbejdstiden øges med 25 timer fordelt på mellem 205 og 215 arbejdsdage. Altså lidt længere daglig arbejdstid – i gennemsnit ca. 7 min. pr. dag. Antallet og placeringen af arbejdsdage aftales i LU, ligesom det er aftalt at de 3,33 dage, der mangler for at holde 4 ugers sommerferie, bliver 0-dage, hvor lærerne og børnehaveklasselederne ikke står til rådighed. I praksis er der dermed 4 ugers fri. Den øgede arbejdstid vil kunne placeres i den ”rådighedspulje” du har til at kunne tilrettelægge dit arbejde et andet sted end på skolen jf. vores lokalaftale. I år er puljen på 5 timer i gennemsnit pr. uge = 200 timer. Til næste skoleår øges puljen med en ½ time, svarende til 220 timer årligt.

Bemærk at aftalen kun gælder for skoleåret 2019/20. Spørg jeres TR eller kontakt kredskontoret ved tvivlsspørgsmål.

**Justering af skolereform**

En enig forligskreds i Folketinget har vedtaget en justering af skolereformen. Med justeringen er det bl.a. besluttet at de yngste elever får en kortere skoledag, ligesom muligheden også er der for mellemtrin og udskoling.

Det fremgår af referatet fra det politiske fagudvalg, at de giver skolebestyrelsen kompetencen til at forkorte skoledagen for indskolingen samt anvende muligheden for at konvertere understøttende undervisning til fx to-voksen timer på mellemtrin og udskoling. Det er kommunalbestyrelsen, som bestemmer hvordan justeringerne skal implementeres, og vi håber, det vedtages på kommunalbestyrelsesmødet d. 25. juni.

**Løntillæg læringsvejleder**

Lejre Lærerforening og Lejre Kommune har forhandlet om et funktionlønstillæg til læringsvejlederne. Lejre Kommune er lydhøre overfor forslaget, og overvejer pt. hvordan de evt. kan imødekomme det.

Når Lejre Lærerforening får en tilbagemelding fra Lejre Kommune, vil vi skrive til tillidsrepræsentanterne, hvad kommunen har besluttet.

**Nyansat og ferie**

Hvis du er nyansat I Lejre Kommune i dette skoleår, vil du ikke have optjent ret til fuld ferie i sommerferien med mindre, du har optjent ferien på en tidligere arbejdsplads. Det betyder, at du vil blive trukket i løn.

Hvis du er i tvivl om, hvad det betyder for dig, kan du kontakte kredskontoret.

Hvis du er medlem af A-kassen, kan du få feriedagpenge fra dem.

**Sygdom i sommerferien**

Hvis du er syg inden ferien begynder, har du ret til erstatningsferie i fuldt omfang. Hvis du derimod bliver syg efter, at ferien er påbegyndt, skal du hurtigst muligt sygemelde dig ved at kontakte din skoleleder eller Lejre Kommunes personaleafdeling 4646 4448 eller 4448@lejre.dk

Du skal ligeledes raskmelde dig samme sted. Du vil ikke kunne få erstatningsferie for de første 5 dage, du er sygemeldt.

**Kredskontoret i sommerferien**

I sommerferien har kredskontoret lukket fra torsdag d. 4. juli

Du vil kunne komme i kontakt med os telefonisk mellem 10-13 på alle hverdage. Henvendelser på mail, vil i sparsomt omfang blive besvaret.

Kontoret åbner igen mandag d. 5. august.

**Per Brinckmann**

**Formand**

**Hvis du skal på pension**

Når du går på pension, skal du selv gøre kredsen opmærksom på det, hvis du vil overføres til fraktion 4. Du kan sende kredskontoret en mail på 042@dlf.org eller ringe til Anne på kontoret mandag eller torsdag. Reduceringen af dit kontingent sker først, når du er overført og kan ikke laves med tilbagevirkende kraft. Kontingentet for pensionister udgør pt. 111 kr. pr. måned og opkræves helårligt.

**Sådan hjælper Danmarks Lærerforening i tilfælde af arbejdsskade.**

Arbejdsskader skal anmeldes hurtigst muligt.

Din arbejdsmiljørepræsentant kan hjælpe dig med at anmelde skaden til myndighederne, og Danmarks Lærerforening kan hjælpe med sagsbehandlingen

Det er vigtigt, at arbejdsskader anmeldes til rette myndigheder og indenfor givne frister. Vær opmærksom på, at du i sidste ende selv er ansvarlig for, at det sker. Er der praktiske problemer med anmeldelsen, kan du få hjælp af dinarbejdsmiljø- eller tillidsrepræsentant eller af din lokale Lærerkreds. Foreningen centralt kan yde bistand, hvis du fører sag om erstatning.

Har du brug for at vide mere, kan du kontakte Lejre Lærerforening eller læse mere på foreningens hjemmeside.

**Sådan sender du sagen til Danmarks Lærerforening**

Når arbejdsskaden er anmeldt, kan du inddrage foreningen i sagen, hvis du ønsker det. For at inddrage foreningen skal du henvende dig til din lokale kreds, som kan rådgive dig om spørgsmål om anmeldelse til Arbejdsskadestyrelsen, behandlingsudgifter mm.

Den allerførste, som du skal kontakte, er arbejdsmiljørepræsentanten, der ligger inde med de relevante papirer.